కెనడాతో ఆర్థిక సహకారానికి ఒంటారియోతో ఒప్పందం
నవతెలంగాణబ్యూరో-హైదరాబాద్‌
కెనడాకు చెందిన ఒంటారియో రాష్ట్రంతో తెలంగాణ రాష్ట్ర ప్రభుత్వం ఆర్థిక సహకారంపై అవగాహన ఒప్పందం కుదుర్చుకుంది. గురువారం సచివాలయంలో తెలంగాణ పరిశ్రమల శాఖ కార్యదర్శి అరవింద్‌కుమార్‌, ఒంటారియో డిప్యూటీ మంత్రి హెలెన్‌ అంగస్‌లు ఒప్పందంపై సంతకం చేశారు. ఈ సందర్భంగా ఐటి శాఖ మంత్రి తారకరామారావు మాట్లాడుతూ గతేడాది రాష్ట్ర ప్రభుత్వం కొత్త పారిశ్రామిక విధానాన్ని ప్రకటించిందని తెలిపారు. గత 18 నెలల్లో గూగుల్‌, అమెజాన్‌, ఓబర్‌ లాంటి అంతర్జాయ సంస్థలు తమ కార్యాలయాలను హైదరాబాద్‌లో ఏర్పాటు చేసేలా కృషి చేశామన్నారు. ఇప్పటికే మైక్రోసాప్ట్‌ ఆర్‌ అండ్‌ డీ కేంద్రం పని చేస్తుందని తెలిపారు. తెలంగాణ రాష్ట్రంలో ఒంటారియోతో పారిశ్రామిక, వాణిజ్య సంబంధాలు పెంపొందించుకోవటానికి సిద్ధ్దంగా ఉందని తెలిపారు. ఈ ఒప్పందం ఇరువురికి లాభదాయకమని అన్నారు. అనంతరం ఒంటారియో రాష్ట్ర ప్రీమియర్‌ క్యాథలిన్‌ విన్నే మాట్లాడుతూ తెలంగాణ రాష్ట్రంలో వాణిజ్యపరంగా వున్న అవకాశాలను విస్తృత పరచడానికి ఐటీ, వ్యవసాయ, మౌలిక వసతులు తదితర రంగాలలో కలిసి పని చేయటానికి ఒంటారియో రాష్ట్రం సిద్ధంగా ఉన్నట్టు తెలిపారు. ఈ కార్యక్రమంలో మంత్రి జూపల్లి కృష్ణారావు, సీఎస్‌ డాక్టర్‌ రాజీవ్‌ శర్మ, ఒంటారియో మంత్రి దీపికా దామెర్ల తదితరులు పాల్గొన్నారు.
మీ స్నేహితులకు రికమెండ్ చెయ్యండి